Alexander episcopus etc... dilectis filiis magistro et fratribus [ordinis Predicatorum] salutem etc... Cum olim quidam temere sentientes et ad sobrietatem sapere nescientes, imprudenter assererent, quod de licentia vel commissione dyocesanorum episcoporum libere non poteratis predicationis exercere officium et confessiones audire sine sacerdotum parrochialium licentia et assensu; nos ad tollendam et confitendam assertionem hujusmodi et dilucidandam in talibus veritatem, dudum in quibus[dam] litteris nostris determinando expressimus, quod vos de licentia vel commissione aut concessione legatorum sedis apostolice, vel ordinariorum locorum, libere potestis (sic) predicare populis, audire confessiones et absolvere confitentes ac penitentias injungere salutares, aliorum inferiorum prelatorum et rectorum ecclesiarum ac sa-[Fol. 16]-cerdotum parrochialium, assensu minime requisito. Volentes igitur hujusmodi nostram determinationem irrefragabiliter observari auctoritate presentium districtius inhibemus, ne quisquam super hiis vel eorum aliquo, vos, vel aliquem vestrum aut etiam confitentes vobis quam premisse determinationis formam aliquatenus molestare presumat; decernentes nichilominus irritum et inanes quicquid a quoquam contra inhibitionem hujusmodi contigerit attemptari. Nulli ergo etc... inhibitionis et constitutionis etc.... Datum Anagnie, XV kalendas februarii. – anno quinto.